**Dôvodová správa**

1. ***Všeobecná časť***

Skupina poslancov za stranu Kotlebovci – Ľudová strana Naše Slovensko predkladá   
do Národnej rady Slovenskej republiky návrh zákona, ktorým sa mení a dopĺňa zákon   
č. 523/2004 Z. z. o rozpočtových pravidlách verejnej správy v znení neskorších predpisov.

Cieľom legislatívneho návrhu je stanoviť limity na výdavky pre obstaranie a prenájom osobných automobilov pre všetky subjekty verejnej správy a pre všetky organizácie zriadené alebo založené subjektmi verejnej správy.

V súčasnej legislatíve je problematika obstarávania osobných automobilov upravená len pre štátne rozpočtové a štátne príspevkové organizácie, pričom výšku limitu výdavkov ustanovuje nariadenie vlády. Otázku prenájmu vozidiel súčasná legislatíva nerieši vôbec. Predložený návrh zákona rozširuje okruh povinných subjektov na všetky subjekty verejnej správy a na všetky organizácie subjektmi verejnej správy zriadené alebo založené.

Návrh reaguje na stúpajúcu tendenciu zneužívať verejné zdroje pri nákupe a prenájme osobných motorových vozidiel zo strany predstaviteľov subjektov verejnej správy. Pri nákupe a prenájme áut príslušní funkcionári často uprednostňujú vlastné subjektívne túžby   
pred objektívnymi potrebami. Výsledkom tejto praxe je neefektívne, neúčelné a nehospodárne využívanie verejných zdrojov vedúce k nadmernému zaťažovaniu verejného rozpočtu. Zavedením prísnejšej regulácie nákupu a prenájmu osobných motorových vozidiel, spolu s exaktným vymedzením limitov pre jednotlivé skupiny predstaviteľov subjektov verejnej správy, zákonite povedie k nakupovaniu a prenájmu lacnejších, no pritom funkčne plne postačujúcich vozidiel. Tým sa okrem úspory verejných financií dosiahne aj priblíženie dotknutých verejných funkcionárov a ostatných zamestnancov verejnej správy k životom, potrebám a možnostiam daňových poplatníkov. Možno aj takáto zmena by mnohých, v súčasnosti od reality vzdialených verejných funkcionárov, dokázala vrátiť napäť na zem k požiadavkám a poslaniu verejnej služby.

Výška navrhnutých cenových stropov zohľadňuje nielen skutočnosť, že osobné motorové vozidlo by malo zodpovedať spoločenskému statusu zastávanej funkcie, ale aj skutočnosť, že jeho cena by mala rešpektovať aj možnosti štátneho rozpočtu a životnú úroveň väčšiny obyvateľstva. Zavedenie cenového stropu pre nákup osobných motorových vozidiel považujú predkladatelia za prejav politickej slušnosti voči daňovníkom, z prostriedkov ktorých sa tieto nákupy realizujú. Podľa názoru predkladateľa stanovené limity sú kompromisné a ústretové s cieľom získať podporu väčšiny poslancov zákonodarného zboru a zabrániť tak nákupom neodôvodnene drahých osobných motorových vozidiel zo strany dosadených alebo zvolených funkcionárov subjektov štátnej správy a územnej samosprávy, resp. štátnych podnikov, pričom do budúcna predkladatelia vidia priestor aj na ďalšie znižovanie týchto cenových stropov.

Predložený návrh má jednoznačne pozitívny vplyv na štátny rozpočet.

1. ***Osobitná časť***

**Čl. I**

K bodu 1

Určuje sa maximálny limit pre obstaranie alebo prenajatie si osobného automobilu určeného výlučne na prepravu osôb pre všetky subjekty verejnej správy a organizácie zriadené alebo založené subjektmi verejnej správy.

K bodu 2

V § 26 sa vypúšťa ods. 11, nakoľko by bol v rozpore s § 19 ods. 16.

K bodu 3

Poznámka pod čiarou sa prečísluje vzhľadom na vytvorenie nového § 19 ods. 16.

K bodu 4

Zrušuje sa nariadenie vlády určujúce limit výdavkov na obstaranie osobných automobilov, nakoľko bude limit určený priamo zákonom.

K bodu 5

Dopĺňa sa príloha, ktorá určuje výšku limitu pre všetky okruhy osôb subjektov verejnej správy a organizácií zriadených alebo založených subjektmi verejnej správy.

**Čl. II**

Navrhuje sa účinnosť zákona od 1. januára 2022.